b'\n_START_ARTICLE_\nMo\xc5\xbeganska kap\n_START_SECTION_\nEpidemiologija\n_START_PARAGRAPH_\nMo\xc5\xbegansko-\xc5\xbeilna bolezen je drugi najpogostej\xc5\xa1i vzrok umrljivosti na svetu. Incidenca mo\xc5\xbeganske kapi v dr\xc5\xbeavah zahodne Evrope je pribli\xc5\xbeno 200/100.000 prebivalcev, kar jo uvr\xc5\xa1\xc4\x8da med najpogostej\xc5\xa1e bolezni. Predstavlja veliko dru\xc5\xbebeno obremenitev, povezano z visokimi stro\xc5\xa1ki, saj je prvi vzrok invalidnosti._NEWLINE_V Evropi se pojavnost mo\xc5\xbeganske kapi med dr\xc5\xbeavami izrazito razlikuje, od 101,1 do 239,3 primerov na 100.000 prebivalcev pri mo\xc5\xa1kih in od 63,0 do 158,7 na 100.000 pri \xc5\xbeenskah. V razvitih dr\xc5\xbeavah se v zadnjih desetletjih pojavnost zmanj\xc5\xa1ala tudi do 40\xc2\xa0%, v nekaterih dr\xc5\xbeavah Azije in vzhodne Evrope ter v Rusiji pa je \xc5\xa1e vedno v porastu oziroma se je celo podvojila. V Sloveniji ocenjujejo, da se zaradi mo\xc5\xbeganske kapi_NEWLINE_letno zdravi 4400 ljudi. Pojavnost bolezni in umrljivost sta ve\xc4\x8dji pri mo\xc5\xa1kih. Ekonomsko breme za dru\xc5\xbebo v letu 2008 je bilo ocenjeno na 112.1 milijona evrov.\n_START_SECTION_\nPatologija\n_START_PARAGRAPH_\nNajpogostej\xc5\xa1a lokalizacija mo\xc5\xbeganskega infarkta je povirje srednje cerebralne arterije (a. cerebi media). Zaradi ishemi\xc4\x8dne nekroze postane mo\xc5\xbeganovina najprej mehkej\xc5\xa1a, mikroskopsko je njena struktura \xc5\xa1e razpoznavna. Zaradi heteroliti\xc4\x8dnega in fagocitnega delovanja makrofagov pride s\xc4\x8dasoma v podro\xc4\x8dju nekroze do uteko\xc4\x8dinjenja mo\xc5\xbeganovine, kolikvacije. Po nekaj mesecih na mestu infarkta ostane psevdocista, brazgotinjenja ni.\n_START_SECTION_\nPonovitve mo\xc5\xbeganske kapi\n_START_PARAGRAPH_\nTveganje za ponovno ishemi\xc4\x8dno kap zna\xc5\xa1a pri zo\xc5\xbeitvi notranje karotidne arterije (\xc4\x8de zapora zna\xc5\xa1a od 70 do 99\xc2\xa0%)  14\xe2\x80\x9328\xc2\xa0% v dveh letih in 40\xc2\xa0% v petih letih. \xc4\x8ce je bil vzrok za prvo ishemi\xc4\x8dno kap kardiogeni embolizem, je tveganje za ponovitev v prvih dveh letih 5\xe2\x88\x9212\xc2\xa0%, v petih letih pa 32\xc2\xa0%._NEWLINE_Prognoza po ponovni kapi je slab\xc5\xa1a._NEWLINE_Preventiva: zdravljenje in nadzor glukoze v krvi in krvnega tlaka, uvedba statinov pri vseh bolnikih po preboleli ishemi\xc4\x8dni mo\xc5\xbeganski kapi, ne glede na raven holesterola v krvi ter zdrav na\xc4\x8din \xc5\xbeivljenja.\n_START_SECTION_\nHemoragi\xc4\x8dna mo\xc5\xbeganska kap\n_START_PARAGRAPH_\nMo\xc5\xbeganska krvavitev povzro\xc4\x8di od 15\xc2\xa0% do 20\xc2\xa0% mo\xc5\xbeganskih kapi._NEWLINE_Spontana mo\xc5\xbeganska krvavitev je lahko intracerebralna (v mo\xc5\xbeganovino), intraventrikularna ali subarahnoidna. Subduralna in epiduralna krvavitev po navadi nastaneta v povezavi s po\xc5\xa1kodbo glave.\n_START_SECTION_\nIntracerebralna krvavitev\n_START_PARAGRAPH_\nKrvavitev nastane zaradi razpo\xc4\x8denja \xc5\xbeile, ki oskrbuje mo\xc5\xbeganovino.\n_START_SECTION_\nVzroki\n_START_PARAGRAPH_\nHipertenzija je glavni vzrok za nastanek intracerebralne krvavitve. Zaradi patolo\xc5\xa1ko povi\xc5\xa1anega krvnega tlaka pride do po\xc5\xa1kodb v \xc5\xbeilni steni malih arterij, zato nastanejo mikroanevrizme (Charcot-jeve anevrizme), ki lahko spontano po\xc4\x8dijo. Zna\xc4\x8dilna mesta krvavitve so bazalni gangliji, talamus, pons in mali mo\xc5\xbegani._NEWLINE_Drugi vzroki za nastanek intracerebralne krvavitve so cerebralna amiloidna angiopatija, anevrizma, vaskularna malformacija, vaskularna fistula, neoplazma, motnje koagulacije, antikoagulanti, vaskulitis, droge, intrakranialna venska tromboza ali pa razlog za krvavitev ni znan._NEWLINE_Pri starej\xc5\xa1ih bolnikih, ki nimajo patolo\xc5\xa1ko povi\xc5\xa1anega krvnega tlaka, je pogostej\xc5\xa1i razlog cerebralna amiloidna angiopatija. To je degenerativna bolezen, ki prizadene stene \xc5\xbeil. Krvavitve so pogosto v mo\xc5\xbeganski skorji.\n_START_SECTION_\nKlini\xc4\x8dna slika\n_START_PARAGRAPH_\nZnaki in simptomi, ki nastanejo pri mo\xc5\xbeganski krvavitvi, so razli\xc4\x8dni ter odvisni od mesta nastanka in obsega krvavitve. Za njih je zna\xc4\x8dilno, da je njihov nastanek nenaden. Pojavijo se lahko tudi bolj splo\xc5\xa1ni znaki kot so motnja zavesti, bruhanje ter glavobol.\n_START_SECTION_\nIntraventrikularna krvavitev\n_START_PARAGRAPH_\nIntraventrikularna krvavitev nastane zaradi razpoka intracerebralne krvavitve v sistem ventriklov. Kri v samem ventrikularnem sistemu ne povzro\xc4\x8di \xc5\xa1kode. Ko se reabsorbira, lahko pride do popolnega okrevanja. \xc4\x8ce strdek onemogo\xc4\x8da normalen pretok likvorja po ventikularnem sistemu ali \xc4\x8de kri prepre\xc4\x8duje normalo reabsorbijo likvorja v arahnoidnih granulacijah, potem lahko nastane hidrocefalus. V primeru, da pride do velike krvavitve, lahko sledi smrt.\n_START_SECTION_\nSubarahnoidna krvavitev\n_START_PARAGRAPH_\nPovzro\xc4\x8di jo krvavitev \xc5\xbeil v subarahnoidnem prostoru \xe2\x88\x92 med mo\xc5\xbeganskima ovojnicama pio in arahnoideo.\n_START_SECTION_\nVzroki\n_START_PARAGRAPH_\nNajpogostej\xc5\xa1i razlog za nastanek subarahnoidne krvavitve je spontan razpok \xc5\xbeilne anevrizme na \xc5\xbeili, ki dovaja kri mo\xc5\xbeganovini. Drugi razlogi za nastanek so perimezencefalna krvavitev, arteriovenske malformacije, motnje koagulacije, antikoagulanti, tumorji, vaskulitis ali pa je vzrok za krvavitev neznan.\n_START_SECTION_\nVenska tromboza\n_START_PARAGRAPH_\n\xc4\x8ce pride do zapore venskega odtoka, se povi\xc5\xa1a volumen krvi v mo\xc5\xbeganih. Naraste tudi venski pritisk, zato se zmanj\xc5\xa1a razlika med arterijskim in venskim pritiskom, ki je potrebna, da kri odteka po venah. Zmanj\xc5\xa1a se pretok krvi in dotok kisika ter hranil mo\xc5\xbeganom._NEWLINE_Razlogi za nastanek venske tromboze so oku\xc5\xbeba, dehidracija, nose\xc4\x8dnost, motnje koagulacije, maligni meningitis ter druge bolezni._NEWLINE_Klini\xc4\x8dni znaki se razlikujejo od mesta nastanka ter obsega tromboze. 85\xc2\xa0% venskih tromboz nastane v sagitalnem ali v lateralnem sinusu. Znaki in simptomi so papiloedem, glavobol, motnja zavesti, epilepti\xc4\x8dni napadi in \xc5\xbeari\xc5\xa1\xc4\x8dni nevrolo\xc5\xa1ki znaki.\n_START_SECTION_\nHemoragi\xc4\x8dna kap\n_START_PARAGRAPH_\nIntracereberalna krvavitev: CT je zlati standard prikaza intracerebralne krvavitve. MRA ali CTA opravimo za dokaz \xc5\xbeilnih sprememb._NEWLINE_Subarahnoidna krvavitev: Diagnoza subarahnoidne krvavitve temelji na anamnezi in klini\xc4\x8dnih znakih. Potrdimo jo z CT-slikanjem glave, lumbalno punkcijo in nato vzrok zanjo potrdimo s pomo\xc4\x8djo razli\xc4\x8dnih nevroradiolo\xc5\xa1kih preiskav (klasi\xc4\x8dna \xc5\xa1tiri\xc5\xbeilna angiografska preiskava cerebralnega \xc5\xbeilja \xe2\x88\x92 DSA, CTA, MRA). DSA se ne uporablja le za postavljanje diagnoze, temve\xc4\x8d tudi za endovaskularno zdravljenje anevrizem, \xc5\xbeilnih malformacij in fistul.\n_START_SECTION_\nPrva pomo\xc4\x8d in zdravljenje\n_START_PARAGRAPH_\nOb prvih znakih mo\xc5\xbeganske kapi je treba takoj poklicati nujno medicinsko pomo\xc4\x8d (112). V nekaterih primerih je mo\xc5\xbeno zdravljenje mo\xc5\xbeganske kapi s topljenjem krvnega strdka v zama\xc5\xa1eni \xc5\xbeili. Uspe\xc5\xa1nost zdravljenja je odvisna od hitrega ukrepanja. \xc4\x8casovno okno zdravljenja z zdravili, ki strdek raztopijo (tromboliza), je omejeno na prve 3 ure po nastanku mo\xc5\xbeganske kapi._NEWLINE_\xc4\x8ce je bolnikovo \xc5\xbeivljenje ogro\xc5\xbeeno, ga je treba najprej stabilizirati. Nato se zdravi in prepre\xc4\x8duje zaplete (aspiracija, globoka venska tromboza, oku\xc5\xbebe se\xc4\x8dil, razjede zaradi pritiska) in ostale pridru\xc5\xbeene bolezni ali stanja (dehidracija, sladkorna bolezen, povi\xc5\xa1an krvni tlak). K bolj\xc5\xa1emu okrevanju pripomorejo tudi fizioterapija (razgibavanje prizadetih udov), delovna terapija in ostale terapije, \xc4\x8de so potrebne. \xc4\x8ce je prisotna depresija, je treba zdraviti tudi to. Ponovne kapi lahko odlo\xc5\xbei ali prepre\xc4\x8di tudi sprememba \xc5\xbeivljenjskega stila (ve\xc4\x8d gibanja, opustitev kajenja in alkohola, manj mastna prehrana).\n_START_SECTION_\nIntracerebralna\n_START_PARAGRAPH_\nKrvavitev za razliko od mo\xc5\xbeganske ishemije ne povzro\xc4\x8di tako obse\xc5\xbene po\xc5\xa1kodbe mo\xc5\xbeganovine. V podro\xc4\x8dju krvavitve lahko ostanejo nevroni z ohranjeno funkcijo, zato je zdravljenje usmerjeno k njihovemu ohranjanju._NEWLINE_Zdravljenje je konzervativno ali kirur\xc5\xa1ko. Pogosto je potrebno zdravljenje v enoti intenzivne terapije. Za kirur\xc5\xa1ko zdravljenje morajo biti izpolnjeni to\xc4\x8dno dolo\xc4\x8deni kriteriji, ki so povezani s starostjo bolnika ter lokacijo in velikostjo hematoma.\n_START_SECTION_\nSubarahnoidna\n_START_PARAGRAPH_\nSubarahnoidna krvavitev je nujno stanje in zahteva takoj\xc5\xa1nje zdravljenje v bolni\xc5\xa1nici. Dokazano anevrizmo ali drugo \xc5\xbeilno spremembo, ki je povzro\xc4\x8dila subarahnoidno krvavitev, je treba izklju\xc4\x8diti iz krvnega obtoka in s tem prepre\xc4\x8diti ponovno krvavitev. Zdravljenje je odvisno od klini\xc4\x8dne slike, ki jo najpogosteje ocenjujemo po lestvici Hunt in Hess._NEWLINE_Po akutnem dogodku je pacient ogro\xc5\xbeen zaradi nevarnosti ponovne krvavitve, ishemije mo\xc5\xbeanskega tkiva, ter hidrocefalusa, zato je nadaljnje zdravljenje usmerjeno v prepre\xc4\x8devanje teh zapletov.'